Μπουρέκια τηγανητά με σπανάκι
Νόστιμα, τραγανά, τηγανητά πιτάκια με σπανάκι και μπόλικο τυράκι ή φέτα.
500 γρ. αλεύρι σκληρό , 1/3 κουτ. γλυκού αλάτι , 2 κουτ. σούπας ξίδι , 4 κουτ. σούπας ελαιόλαδο , 250-300 ml χλιαρό νερό, 1 κιλό σπανάκι, καθαρισμένο και λεπτοκομμένο (θα μείνει περίπου 850 γρ. καθαρό βάρος) , 10 φρέσκα κρεμμυδάκια, λεπτοκομμένα , 1 μάτσο άνηθος, ψιλοκομμένος , 3 αυγά , 400 γρ. ξερό κατσικίσιο τυρί Χίου τριμμένο ή κατσικίσια «φέτα» θρυμματισμένη ή φέτα θρυμματισμένη μαζί με κασέρι τριμμένο (ή ανάμεικτα όλα τα τυριά) , ελάχιστο αλάτι, πιπέρι φρεσκοτριμμένο , 40 ml ελαιόλαδο + λάδι για το τηγάνισμα
Για να φτιάξουμε τα μπουρέκια ή κολίκια με σπανάκι, ξεκινάμε φτιάχνοντας τη ζύμη.Σε βαθύ μπολ ανακατεύουμε το αλεύρι, το αλάτι, το λάδι και το ξίδι. Προσθέτουμε σταδιακά το χλιαρό νερό και ζυμώνουμε μέχρι να σχηματιστεί μια λεία ζύμη που να μην κολλάει στα χέρια. Μπορεί να χρειαστεί να προσθέσουμε επιπλέον 1-2 κουτ. σούπας νερό ή αλεύρι.Την πλάθουμε σε μπάλα, καλύπτουμε με μεμβράνη και την αφήνουμε για 1 ώρα στην άκρη, να ξεκουραστεί. Όσο η ζύμη μας ξεκουράζεται, ετοιμάζουμε τη γέμιση.Σε μια φαρδιά κατσαρόλα βάζουμε το σπανάκι και το ζεσταίνουμε σε χαμηλή φωτιά (σκέτο, χωρίς νερό ή λάδι) για 3-4 λεπτά, μέχρι να μαραθεί και να βγάλει τα υγρά του. Το στραγγίζουμε.Στην άδεια πλέον κατσαρόλα ρίχνουμε τα 40 ml ελαιόλαδο και σοτάρουμε σε μέτρια προς δυνατή φωτιά τα φρέσκα κρεμμυδάκια για 2-3 λεπτά, μέχρι να μαλακώσουν. Ρίχνουμε το σπανάκι, τον άνηθο και αλατοπίπερο και ανακατεύουμε καλά για 1-2 λεπτά, μέχρι να εξατμιστούν όλα τα υγρά. Αποσύρουμε από τη φωτιά και αφήνουμε να κρυώσουν. Προσθέτουμε το τυρί και τα αυγά και ανακατεύουμε να αναμειχθούν.Χωρίζουμε τη ζύμη σε 10 κομμάτια και τα πλάθουμε σε μικρές μπάλες. Πασπαλίζουμε μια λεία επιφάνεια με λίγο αλεύρι και ανοίγουμε κάθε μπαλίτσα ζύμης με τον πλάστη σε λεπτό φύλλο διαμέτρου 25 εκ.Απλώνουμε ομοιόμορφα σε κάθε φύλλο μέρος από τη γέμιση (φροντίζουμε να φτάσει για όλα τα φύλλα). Τυλίγουμε σε ρολό και στρίβουμε σε σαλίγκαρο.Σε ένα βαθύ τηγάνι ρίχνουμε τόσο λάδι ώστε να καλύψει το 1/4 του σκεύους και το ζεσταίνουμε σε μέτρια προς δυνατή φωτιά.Τηγανίζουμε τα μπουρέκια σε δόσεις για 2-3 λεπτά, μέχρι να ροδίσουν καλά και από τις δύο πλευρές. Τα βγάζουμε με τρυπητή κουτάλα και τα αφήνουμε σε απορροφητικό χαρτί να στραγγίξουν το περιττό λάδι.
Αλεύρι (ζύμες),Σπανάκι,Τυρί